ตลท. จับมือ บล.ดีบีเอสฯ นำทัพ 15 บจ.ชั้นนำ โรดโชว์สิงคโปร์
ตลท. จับมือ บล.ดีบีเอสฯ นำทัพ 15 บจ.ชั้นนำ โรดโชว์สิงคโปร์ วันที่ 9 ก.ค.นี้ เพื่อตอกย้ำความเข้มแข็ง-โชว์ศักยภาพการเติบโต
8 ก.ค. 2558

ผู้สื่อข่าวรายงานว่า นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท. ก้าวสู่ทศวรรษที่ 5 มุ่งขยายฐานผู้ลงทุนทุกกลุ่มอย่างต่อเนื่อง โดยปีนี้มีการเดินทางไปโรดโชว์เพื่อให้ข้อมูลแก่ผู้ลงทุนสถาบัน โดยเน้นประเทศที่เป็นศูนย์กลางการลงทุน ได้แก่ ยุโรป สหรัฐอเมริกา และเอเชีย
ล่าสุดร่วมกับ บล.ดีบีเอส วิคเคอร์ส (ประเทศไทย) จัดงาน “The Pulse of Asia Conference” ในวันที่ 9 ก.ค. 2558 ที่ประเทศสิงคโปร์ ซึ่งนำ บริษัทจดทะเบียนในตลาดหลักทรัพย์ฯ 15 บริษัทเข้าร่วมนำเสนอข้อมูลแก่ผู้จัดการกองทุนในสิงคโปร์เกี่ยวกับศักยภาพการเติบโตของธุรกิจ ซึ่งครั้งนี้ได้รับเกียรติจาก รมช.คมนาคม นายอาคม เติมพิทยาไพสิฐ ร่วมเดินทางไปให้ข้อมูลนโยบายเศรษฐกิจของรัฐที่มีความคืบหน้าหลายด้าน โดยเฉพาะอย่างยิ่งโครงการโครงสร้างพื้นฐานขนาดใหญ่ที่จะขับเคลื่อนประเทศในช่วงต่อไป ทั้งนี้ สิงคโปร์นับเป็นประเทศในเอเชียที่มีมูลค่าการถือครองหุ้นไทยสูงสุดคือ ประมาณ 7% ของมูลค่าหลักทรัพย์ตามราคาตลาดรวมของตลาดหลักทรัพย์ฯ
ด้านนางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ ดีบีเอส วิคเคอร์ส (ประเทศไทย) จำกัด เปิดเผยว่า งาน The Pulse of Asia Conference” เป็น Investment Conference ประจำปีงานใหญ่งานหนึ่งในประเทศสิงคโปร์
โดยมีบริษัทจดทะเบียนชั้นนำเข้าร่วมงานจากทั่วภูมิภาคเอเชีย อาทิ ไทย จีน ฮ่องกง มาเลเซีย สิงคโปร์ และฟิลิปปินส์ ทำให้งานได้รับความสนใจจากผู้จัดการกองทุนเป็นอย่างมาก เพราะทำให้เข้าถึงข้อมูลของบริษัทจดทะเบียนได้อย่างใกล้ชิดกับผู้บริหาร ผ่านการซักถามข้อมูลแบบ one-on-one ทำให้สามารถเปรียบเทียบความน่าสนใจของบริษัทจดทะเบียนไทยกับบริษัทจดทะเบียนประเทศอื่นๆ ในภูมิภาคเอเชีย
สำหรับโรดโชว์ครั้งนี้จะนำ บจ.ไทย 15 บริษัทร่วมให้ข้อมูลแก่ผู้ลงทุนในรูปแบบการประชุม one-on-one ได้แก่ บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ,บริษัท เอพี (ไทยแลนด์) จำกัด (มหาชน) หรือ AP ,บริษัท การบินกรุงเทพ จำกัด (มหาชน) หรือ BA ,บริษัท บีเจซี เฮฟวี่ อินดัสทรี จำกัด (มหาชน) หรือ BJCHI ,บริษัท เจริญโภคภัณฑ์อาหาร จำกัด (มหาชน) หรือ CPF ,บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ,บริษัท ดิ เอราวัณ กรุ๊ป จำกัด (มหาชน) หรือ ERW ,บริษัท กรุ๊ปลีส จำกัด (มหาชน) หรือ GL,บริษัท ไมเนอร์ อินเตอร์เนชั่นแนล จำกัด (มหาชน) หรือ MINT
อีกทั้ง บริษัท เมืองไทย ลิสซิ่ง จำกัด (มหาชน) หรือ MTLS ,บริษัท แพลน บี มีเดีย จำกัด (มหาชน) หรือ PLANB ,บริษัท สามารถคอร์ปอเรชั่น จำกัด (มหาชน) หรือ SAMART ,บริษัท แสนสิริ จำกัด (มหาชน) หรือ (SIRI) ,บริษัท ทิปโก้แอสฟัลท์ จำกัด (มหาชน) หรือ (TASCO) ,บริษัท ทีอาร์ซี คอนสตรัคชั่น จำกัด (มหาชน) หรือ (TRC) ซึ่งมีมูลค่าหลักทรัพย์ตามราคาตลาด (market capitalization) รวมกันประมาณ 699,396 ล้านบาท(ข้อมูล ณ วันที่ 6 ก.ค. 2558) หรือคิดเป็น 5% ของมูลค่าหลักทรัพย์ตามราคาตลาดรวม
 